ตำบลบ้านป่า (อำเภอแก่งคอย)

ตำบลบ้านป่า เป็นตำบลหนึ่งในอำเภอแก่งคอย จังหวัดสระบุรี ขนาดประมาณ 31 ตารางกิโลเมตร แยกพื้นที่ออกมาจากตำบลบ้านธาตุและตำบลท่าตูม มีการปกครองแบบองค์การบริหารส่วนตำบล โดยปัจจุบันนายชาลี มีชาติ เป็นกำนันของตำบล ตำบลบ้านป่าแบ่งการปกครองออกเป็น 11 หมู่บ้าน มีประชากรทั้งหมด 10,324 คน เป็นชาย 5,039 คน หญิง 5,285 คน และบ้าน 4,585 หลังคาเรือน

**ประวัติ**
ก่อนบ้านป่าจะก่อตั้งเป็นตำบลนั้น ในสมัยของพระบาทสมเด็จพระนั่งเกล้าเจ้าอยู่หัว มีประชาชนอพยพมามาจากเวียงจันทร์และหลวงพระบาง ประเทศลาว และจังหวัดอื่น ๆ ในประเทศ ต่อมามีชาวบ้านที่เคยอาศัยบริเวณรอบพระบวรราชวังสีทา ซึ่งตั้งบนตำบลสองคอนในปัจจุบัน ได้ย้ายถิ่นมาอาศัยบริเวณริมฝั่งแม่น้ำป่าสักในเขตบ้านป่า เนื่องจากพระบวรราชวังถูกรื้อ ชาวบ้านตั้งบ้านเรือนและสร้างวัดขึ้น เช่น วัดบ้านป่าเหนือ และประกอบอาชีพค้าขาย เกษตรกรรม และบางส่วนเก็บของป่าขาย โดยการปกครองขึ้นกับตำบลขอนขว้างซึ่งปัจจุบันคือตำบลตาลเดี่ยว ในสมัยของพระบาทสมเด็จพระจุลจอมเกล้าเจ้าอยู่หัว ทรงพระกรุณาโปรดเกล้าฯ ตราพระราชบัญญัติลักษณะปกครองท้องที่ ร.ศ. 116 (พ.ศ. 2440) ทำให้อำเภอแก่งคอยและตำบลบ้านป่าถูกยกฐานะขึ้น มีการสันนิฐานว่าแยกออกมาจากการแบ่งร่องแม่น้ำป่าสักจากตำบลบ้านธาตุและตำบลท่าตูม

**สภาพทางภูมิศาสตร์**
ตำบลบ้านป่ามีพื้นที่ทั้งหมดประมาณ 31.25 ตารางกิโลเมตร หรือประมาณ 19,533 ไร่ เป็นที่ราบโดยทิศตะวันตกติดกับแม่น้ำป่าสัก พื้นที่บางส่วนเป็นที่ราบทับถมของตะกอนแม่น้ำป่าสักโดยมีคลองธรรมชาติภายในสำหรับเกษตรกรรม ทิศเหนือเป็นที่ลุ่มสลับกับภูเขาหินปูนและทิศใต้เป็นภูเขาเตี้ย ตำบลบ้านป่ามีพื้นที่ป่าอยู่ในเขตพื้นที่ป่าสงวนแห่งชาติป่าทับกวางและป่ามวกเหล็ก แปลงที่ 1 และเขตพื้นที่ป่าสงวนแห่งชาติป่าเขาพระ ซึ่งทั้งสองอยู่ในเขตป่าดงพญาเย็น-เขาใหญ่ ตำบลบ้านป่ามีถนนมิตรภาพและทางรถไฟสายตะวันออกเฉียงเหนือตัดผ่าน
ทางสามแยกบนถนนสุดบรรทัดที่บ้านแก่งคอยเหนือ (หมู่ 9)

**ที่ตั้งและอาณาเขต**
ตำบลบ้านป่าตั้งอยู่ทางทิศตะวันออกเฉียงเหนือของอำเภอเมืองสระบุรี มีอาณาเขตติดต่อกับเขตการปกครองข้างเคียงดังต่อไปนี้- ทิศเหนือ ติดต่อกับตำบลท่าคล้อ (อำเภอแก่งคอย) มีแนวเขตเริ่มต้นที่บ้านท่าพลับ ลากตามกึ่งกลางแม่น้ำป่าสักและสันเขาปูน สิ้นสุดที่สันเขากบ- ทิศตะวันออก ติดต่อกับตำบลทับกวาง (อำเภอแก่งคอย) มีแนวเขตจากสันเขากบถึงเชิงเขา ใช้แนวไร่เป็นแนวเขต และลากตามแนวสันเขาอ้นถึงเชิงเขา ต่อที่ถนนสายบำรุงพันธุ์สัตว์ทับกวาง – หนองมะค่า ถนนสายหนองผักบุ้ง – บ้านป่า ทางรถไฟสายตะวันออกเฉียงเหนือ และลำห้วยกระบอก ถึงแนวไร่เชิงเขาพระ- ทิศใต้ ติดต่อกับตำบลตาลเดี่ยว และตำบลแก่งคอย (อำเภอเมืองแก่งคอย) มีแนวเขตตามสันเขาพระพระถึงเชิงเขาบริเวณวัดเขาพระ ถนนสายเขาพระ – สุสานไทยฟ้า ถึงถนนมิตรภาพ และไปตามหลักเขตเทศบาลตำบลแก่งคอยที่ 3 ถึงทางรถไฟสายตะวันออกเฉียงเหนือ และตัดผ่านถนนสุดบรรทัด- ทิศตะวันตก ติดต่อกับตำบลสองคอน ตำบลบ้านธาตุ และตำบลท่าตูม (อำเภอแก่งคอย) มีแนวเขตเริ่มต้นที่หลักเขตเทศบาลตำบลแก่งคอยที่ 2 ไปทางทิศเหนือตามแม่น้ำป่าสัก

**การปกครอง**

**การแบ่งเขตการปกครอง**
ตำบลบ้านป่าเดิมนั้นแบ่งการปกครองตามรูปแบบหมู่บ้านออกเป็น 9 หมู่บ้าน ในปัจจุบันเนื่องจากจำนวนประชากรเพิ่มขึ้น ทำให้แบ่งออกเป็น 11 หมู่บ้าน ดังนี้- บ้านวังกวาง (หมู่ 1)- บ้านปางโก (หมู่ 2) - บ้านป่าเหนือ (หมู่ 3)- บ้านป่าใต้ (หมู่ 4)- บ้านช่องเหนือ (หมู่ 5, 7)- บ้านหนองมะค่า (หมู่ 6)- บ้านช่องใต้ (หมู่ 8)- บ้านแก่งคอยเหนือ (หมู่ 9) - บ้านป่าเกษม (หมู่ 10)- บ้านหัวนาเริง (หมู่ 11)

**รูปแบบการปกครอง**
ตำบลบ้านป่ามีรูปแบบการปกครองแบบองค์การบริหารส่วนตำบล ปัจจุบันมีนายชาลี มีชาติ เป็นกำนันของตำบล และนายสนิท ทองวิจิตร เป็นนายกองค์การบริหารส่วนตำบล

**สถานที่ต่าง ๆ**
 วัดเขาพระ- วัดบ้านช่องใต้- โรงเรียนบ้านช่อง- โรงเรียนบ้านป่าวังกวาง- โรงเรียนนานาชาติแคลิฟอร์เนียเพรพ- สถานีรถไฟบ้านช่องใต้

**อ้างอิง**

**แหล่งข้อมูลอื่น**
101.029
หมวดหมู่:ตำบลในจังหวัดสระบุรี
หมวดหมู่:อำเภอแก่งคอย